
Resolucija Evropskega parlamenta o volitvah v Belorusiji

(2012/2815(RSP))

Evropski parlament,

–
ob upoštevanju svojih prejšnjih resolucij o Belorusiji,

–
ob upoštevanju izjave predsednika EP Martina Schulza z dne 24. septembra 2012, v kateri je izrazil obžalovanje, ker parlamentarne volitve v Belorusiji ponovno niso izpolnile mednarodnih standardov o poštenih in preglednih volitvah, 

–
ob upoštevanju izjave visoke predstavnice EU Catherine Ashton in komisarja Štefana Füleja o parlamentarnih volitvah v Belorusiji z dne 24. septembra 2012, 

–
ob upoštevanju skupne izjave generalnega sekretarja Sveta Evrope Thorbjørna Jaglanda ter visoke predstavnice EU za zunanje zadeve in varnostno politiko Catherine Ashton ob 10. oktobru 2012, evropskem in svetovnem dnevu proti smrtni kazni, 

–
ob upoštevanju sklepov Sveta o Belorusiji, sprejetih na 3149. zasedanju Sveta za zunanje zadeve v Luksemburgu 15. oktobra 2012,

–
ob upoštevanju izjave o predhodnih in sklepnih ugotovitvah o parlamentarnih volitvah v Belorusiji, ki sta jo podala urad OVSE za demokratične institucije in človekove pravice (OVSE/ODIHR) in parlamentarna skupščina OVSE 24. septembra 2012,

–
ob upoštevanju člena 110(2) Poslovnika,

A.
ker OVSE nobenih parlamentarnih ali predsedniških volitev v Belorusiji od leta 1995 dalje ni označil za svobodne in poštene;

B.
ker po poročanju mednarodne misije za opazovanje volitev OVSE/ODIHR in parlamentarne skupščine OVSE na parlamentarnih volitvah 23. septembra niso bile spoštovane številne zaveze, sprejete v okviru OVSE, tudi pravica državljanov do združevanja, kandidiranja na volitvah in svobodnega izražanja, in to kljub nekoliko boljši volilni zakonodaji; ker mednarodni opazovalci volitev niso dobili resnične priložnosti za opazovanje štetja in so na številnih voliščih postopek negativno ocenili; 

C.
ker kljub spremembam beloruskega volilnega zakonika pravni okvir ni zagotovil izvedbe volitev v skladu z zavezami OVSE in mednarodnimi standardi;

D.
ker je po podatkih osrednje beloruske volilne komisije na volitvah sodelovalo 74,3 % volivcev in je bilo 109 od 110 poslancev predstavniškega doma izvoljenih v prvem krogu; ker v eni volilni enoti ni bila dosežena najnižja potrebna, 50-odstotna udeležba; ker ni bil izvoljen noben opozicijski kandidat; 

E.
ker so nekatere politične stranke in gibanja v opoziciji (na primer nevladna kampanja Evropska Belorusija in neregistrirana beloruska krščansko-demokratska stranka) volitve bojkotirali, drugi pa so pristali na pogojno sodelovanje, poimenovano tudi „aktivni bojkot“, torej so sodelovali v volilni kampanji, vendar so kandidate pred volitvami umaknili, saj niso bili izpolnjeni pogoji njihovega sodelovanja, zlasti izpustitev vseh političnih zapornikov, in zaradi nizke stopnje zaupanja v volilni postopek; 

F.
ker so neodvisni mednarodni opazovalci poročali o številnih kršitvah; ker je kampanja spremljanja volitev „zagovorniki človekovih pravic za svobodne volitve“ izjavila, da so bile volitve izvedene z resnimi kršitvami in da zaradi nepreglednosti štetja glasov ni mogoče potrditi, da so rezultati volitev odraz volje beloruskih državljanov;

G.
ker se je najpogosteje poročalo o naslednjih kršitvah: pritisk na opozicijske kandidate in neodvisne opazovalce med volilno kampanjo, neuravnotežena zastopanost v volilnih komisijah, cenzura programov kandidatov in njihovih predstavitev v državnih sredstvih javnega obveščanja, prisilno glasovanje na predčasnih volitvah, resno oviranje dela opazovalcev, nepreglednost predčasnega glasovanja, glasovanja na domu in štetja glasov ter ponarejanje volilne udeležbe; 

H.
ker se je registracija kandidatov izvajala diskriminacijsko; ker sta večino zavrnitev prejeli pobudni skupini Mikolaja Statkeviča in Alekseja Mihaleviča; ker se med drugimi niso mogli registrirati predsednik gibanja Za svobodo Aleksander Milinkevič in aktivist kampanje Povej resnico Mihail Paškevič; 

I.
ker so imeli kandidati med volilno kampanjo pravico do petminutnega govora na državnem radiu in državni televiziji ter petminutne predstavitve na vnaprej posnetih razpravah; ker medijska pokritost kampanje ni omogočala širokega nabora mnenj zaradi upravnih ovir; ker je od 27. avgusta 2012 dalje na podlagi odločitve osrednje volilne komisije večina medijskih hiš zavračala uvrstitev kandidatov, ki so pozivali k bojkotu volitev, v programski čas, časopisi pa so cenzurirali in zavračali objavo njihovih programov; 

J.
ker je beloruska opozicija nasprotovala rezultatom volitev in izjavila, da zaradi resnih kršitev ne bo priznala volitev; ker je bila volilna udeležba po mnenju opozicije zgolj 44-odstotna; 

K.
ker je v Belorusiji še vedno pridržanih 12 političnih zapornikov, med njimi tudi zagovornik človekovih pravic in podpredsednik mednarodne zveze za človekove pravice Ales Bjaljacki, nekdanji predsedniški kandidat Mikolaj Statkevič in vodja mladinske organizacije Mlada fronta Zmicer Daškevič, ki je začel gladovno stavkati zaradi zlorab in groženj zaporniških paznikov; 

L.
ker je bil Ales Bjaljacki 13. septembra 2012 nominiran za nagrado Saharova za svobodo misli, ki jo podeljuje Evropski parlament;

M.
ker je bil 26. septembra 2012 ugledni aktivist opozicije Sergej Kavalenka izpuščen iz zapora, potem ko je zaprosil za pomilostitev pod vse večjim pritiskom zaporniških organov, ki so ga zaprli v samico in ga izsiljevali; ker izpustitev političnih zapornikov ni brezpogojna, saj jih oblasti stalno nadzorujejo in se morajo redno javljati policiji; 

N.
ker je Belorusija edina država v Evropi, ki še obsoja na smrt in smrtne kazni izvršuje; ker je bilo po besedah zagovornikov človekovih pravic od leta 1991 v Belorusiji izvršenih 400 smrtnih kazni;

1.
obžaluje, da na parlamentarnih volitvah 23. septembra 2012 spet niso bili doseženi mednarodni standardi svobodnih, pravičnih in preglednih volitev;

2.
izraža hudo zaskrbljenost zaradi številnih nepravilnosti, o katerih je poročala misija za opazovanje volitev OVSE/ODIHR, in meni, da so te volitve še ena izgubljena priložnost za beloruske oblasti, da bi izvedle volitve v skladu s standardi OVSE in vsemi mednarodnimi demokratičnimi merili ter bi se približale skupnim evropskim vrednotam; 

3.
obžaluje, da so parlamentarne volitve v Belorusiji potekale nedemokratično, in meni, da poročila o kršitvah načela svobodnih in poštenih volitev zbujajo resne dvome o veljavnosti izida volitev in legitimnosti izvoljenih poslancev; 

4.
še naprej odločno obsoja nadaljnje slabšanje razmer na področju človekovih pravic in temeljnih svoboščin, ki ga spremlja pomanjkanje korenitih demokratičnih in gospodarskih reform v Belorusiji;

5.
poziva beloruske oblasti, naj nemudoma in brezpogojno izpustijo in rehabilitirajo vse še zaprte politične zapornike, ki so bili obsojeni zaradi aktivizma na področju človekovih pravic in so mirno izvajali svojo pravico do svobode zbiranja in svobode izražanja ter so zadržani zaradi neutemeljenih obtožb; 

6.
poziva beloruske oblasti, naj nemudoma ukinejo samovoljna pridržanja zagovornikov človekovih pravic, vse pogostejšo uporabo kratkoročnih samovoljnih pridržanj in samovoljnih prepovedi potovanj, s katerimi skušajo zastraševati predstavnike politične opozicije in medijev;

7.
je seznanjen z izpustitvijo Sergeja Kavalenka, ki je pozitivni signal, vendar obžaluje, da je se je izvedla na podlagi prošnje za pomilostitev, pridobljene z mučenjem; 

8.
poziva Svet in Komisijo, naj tudi v prihodnje podpirata vse pobude za razvoj beloruske demokratične civilne družbe, saj bi to lahko privedlo do širšega političnega udejstvovanja v Belorusiji in dvignilo zavest o tem, da so spremembe potrebne; 

9.
poziva Svet in Komisijo, naj še bolj razdelata evropski dialog o modernizaciji z razvojem kapacitet in strateško usmeritvijo na širše kroge civilne družbe v različnih sektorjih, da bi se kar najbolj povečal učinek programov modernizacije in bi se izboljšala preglednost in vidnost EU med Belorusi; 

10.
poziva beloruske oblasti, naj sprejmejo potrebne ukrepe, da bi se evropski dialog o modernizaciji v celoti izkoristil v dobro beloruskega prebivalstva; 

11.
obžaluje, da so bile te parlamentarne volitve negativno ocenjene, kar bo Evropskemu parlamentu ponovno onemogočilo vzpostavitev uradnih odnosov z beloruskim parlamentom; obžaluje, da na tej stopnji parlamentarna skupščina EURONEST ne bo imela podlage za vabilo uradnih predstavnikov zakonodajnega telesa iz Belorusije, naj zasedejo svoja mesta v skupščini, s čimer bo vzhodno partnerstvo ostalo brez pomembnega orodja za približanje Belorusov demokratičnim vrednotam EU;

12.
spodbuja vse beloruske demokratične politične sile in aktiviste civilne družbe, naj poiščejo združen pristop, s katerim bodo njihove dejavnosti učinkovitejše, da bi oblikovali konkretne programe za spremembe politike, namenjene izboljšanju in demokratizaciji življenja beloruskega prebivalstva; 

13.
ponovno izraža, da je trdno zavezan krepitvi sodelovanja EU z beloruskim ljudstvom in demokratično civilno družbo ter podpiranju njunih demokratičnih prizadevanj;

14.
poziva države članice EU, naj se še bolj povežejo z belorusko demokratično civilno družbo in naj zmanjšajo ali odpravijo vizumske takse za beloruske državljane; 

15.
ponovno poziva Belorusijo, edino evropsko državo, ki še izvršuje smrtno kazen, naj uvede takojšen moratorij za njeno izvrševanje in nemudoma proglasi moratorij za smrtno kazen kot prvi korak k njeni popolni odpravi; 

16.
naroči svojemu predsedniku, naj to resolucijo posreduje podpredsednici Komisije/visoki predstavnici Unije za zunanje zadeve in varnostno politiko, Svetu, Komisiji, parlamentom in vladam držav članic, parlamentarnima skupščinama OVSE in Sveta Evrope ter parlamentu in vladi Belorusije.

